b'\n_START_ARTICLE_\n79-asis gvardijos raket\xc5\xb3 pulkas (TSRS)\n_START_SECTION_\nIstorija\n_START_PARAGRAPH_\nNaujai suformuotas 79-asis raket\xc5\xb3 pulkas (sudarytas i\xc5\xa1 2 divizion\xc5\xb3) \xc4\xaf Plung\xc4\x99 atvyko 1959\xc2\xa0m. ruden\xc4\xaf. \xc5\xa0is pulkas buvo suformuotas performavus 122-\xc4\x85j\xc4\xaf aviacijos pulk\xc4\x85, priklausius\xc4\xaf Tolimosios aviacijos 43-ajai aviacijos armijai ir iki tol dislokuot\xc4\x85 Uman\xc4\x97je (Ukraina). Naujai suformuotas pulkas buvo permokytas naudoti raketinius kompleksus su raketomis R-12 (8K63) Kapustin Jaro poligone. Apmokymo metu pulko kariai paleido 8 raketas R-2 (pirmas paleidimas\xc2\xa0\xe2\x80\x93 1959\xc2\xa0m. liepos 3 d.), 8 raketas R-12N (pirmas paleidimas 1959\xc2\xa0m. rugs\xc4\x97jo 25 d.)._NEWLINE_1960\xc2\xa0m. gegu\xc5\xbe\xc4\x97s 16 d. pulkas, tur\xc4\x97j\xc4\x99s du ant\xc5\xbeeminius leidimo \xc4\xafrenginius, prad\xc4\x97jo kovin\xc4\x99 tarnyb\xc4\x85. Kartu imtas formuoti tre\xc4\x8dias divizionas su 4 \xc5\xa1achtiniais \xc4\xafrenginiais raketoms R-12U. Buvo \xc4\xafrengtos \xc5\xa1achtin\xc4\x97s kovin\xc4\x97s starto pozicijos. Taip buvo pastatyta Plok\xc5\xa1tin\xc4\x97s raket\xc5\xb3 baz\xc4\x97. Tre\xc4\x8diajam divizionui vadovavo majoras M. Belovas._NEWLINE_1962\xc2\xa0m. 79-asis pulkas dalyvavo operacijoje \xe2\x80\x9eAnadyris\xe2\x80\x9c\xc2\xa0\xe2\x80\x93 raket\xc5\xb3 ir kitos ginkluot\xc4\x97s gabenime \xc4\xaf Kub\xc4\x85._NEWLINE_Pulko divizionai nutrauk\xc4\x97 kovin\xc4\xaf bud\xc4\x97jim\xc4\x85 1978\xc2\xa0m. kovo m\xc4\x97nes\xc4\xaf ir buvo perkelti \xc4\xaf 8-osios raket\xc5\xb3 divizijos pozicij\xc5\xb3 rajon\xc4\x85 Kirovo srityje. Naujoje vietoje pulkas buvo apginkluotas judriaisiais raket\xc5\xb3 kompleksais 15P645K Pionier (15\xd0\x9f645\xd0\x9a \xc2\xab\xd0\x9f\xd0\xb8\xd0\xbe\xd0\xbd\xd0\xb5\xd1\x80\xc2\xbb; \xd0\xa0\xd0\xa1\xd0\x94-10). Kiekvienas divizionas tur\xc4\x97jo po 3 leidimo \xc4\xafrenginius (viso pulke\xc2\xa0\xe2\x80\x93 9 \xc4\xafrenginiai). Kovinis bud\xc4\x97jimas prad\xc4\x97tas 1980\xc2\xa0m. rugs\xc4\x97jo 30 d._NEWLINE_1984\xc2\xa0m. rugpj\xc5\xabt\xc4\xaf pulko kovinis bud\xc4\x97jimas buvo nutrauktas ir pulkas perginkluotas nauju raketiniu kompleksu 15P158 Topol (15\xd0\x9f158 \xc2\xab\xd0\xa2\xd0\xbe\xd0\xbf\xd0\xbe\xd0\xbb\xd1\x8c\xc2\xbb). Bud\xc4\x97jimas v\xc4\x97l prad\xc4\x97tas 1985\xc2\xa0m. liepos 30 d._NEWLINE_Pulkas buvo i\xc5\xa1formuotas 2004\xc2\xa0m.'